چاغداش التصاقی دیل‌لرده فعل‌لر چوخ غنی‌دیر، فعل سیستئمی ایسه گوجلو و اولدوقجا انکشاف تاپمیشدیر. سس‌لرین اویوشما قانونو عموما رعایت اولونور، جنس و تعریف حرفی یوخدور. اضافی حرف‌لر کلمه‌نین سونونا آرتیریلیر، صفت ایسه آددان قاباق گلیر. بو دیل‌لرده استثنا چوخ آز گؤزه گلیر و گرامئر قانولاری گئنیش قیاسدا صادق‌دیر. فعل سیستئمی گوجلولوگو، فعل‌لرین غنی اولماسی (تورکجه ده 24000 مصدر واردیر) و گرامئرده استثنالارین اولدوقجا آزلیغی بو دیل‌لرین چوخ قدیم بیر تاریخه مالیک اولدوغونو گؤستریر.